
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog uredbe Evropskega parlamenta in Sveta o prenosljivosti kvalifikacij in spretnosti ter spremembi Uredbe (EU) 2018/1724 (Akt o prenosljivosti spretnosti)
Naslov dokumenta v delovnem jeziku EU: Proposal for a Regulation of the European Parliament and of the Council on portability of qualifications and skills and amending Regulation (EU) 2018/1724 (»Skills Portability Act«)
Datum dokumenta: 16. 09. 2026
Številka dokumenta: 13243/26 
Medinstitucionalna oznaka: 2026/0274(COD)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja: . 
4. Pristojni organ EU: 

Svet  EU v sestavi: EYC - Svet EU za izobraževanje, mladino, kulturo in šport 

Delovno telo Sveta EU: K.01 - Odbor za izobraževanje
5. Organ, pristojen za dokončen sprejem stališča RS:
  Vlada
6. Pravna podlaga za obravnavo v Državnem zboru: 
 Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  dr. Borut Rončević, minister, dr. Rok Strašek, državni sekretar, Mojca Škrinjar, državna sekretarka
7. Roki:

Predviden čas pričetka obravnave zadeve EU v institucijah EU: 19. 10. 2026
Predviden čas sprejema zadeve EU v institucijah EU: 31. 12. 2027
Rok za odziv organa: 9. 11. 2026
Rok za obravnavo na seji Vlade in njenih odborih: 27. 11. 2026
Rok za obravnavo predloga stališča RS v DZ: 
Predlog z obrazložitvijo za skrajšanje oziroma podaljšanje rokov: 
.
8. Organ, odgovoren za pripravo predloga stališča RS:

Organ: Ministrstvo za izobraževanje, znanost in mladino
Kontaktne osebe organa: Petra Odar
9. Delovna skupina Vlade, organizirana za posamezno področje zadev EU: 
DS32 - Izobraževanje, usposabljanje, mladi in šport 

vodilni organ: MIZM - Ministrstvo za izobraževanje, znanost in mladino

vodja delovne skupine: Tina Vuga, vodja Službe za evropske zadeve in mednarodno sodelovanje po pooblastilu ministra
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za gospodarstvo, delo in šport, Ministrstvo za notranje zadeve in javno upravo, Ministrstvo za zunanje in evropske zadeve
Kontaktna oseba organa: Matjaž Razdrihm, Manca Račič, Vanja Markočič
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za državno ureditev in javne zadeve
	dr. Borut Rončević

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Predlog uredbe Evropskega parlamenta in Sveta o prenosljivosti kvalifikacij in spretnosti ter spremembi Uredbe (EU) 2018/1724 (Akt o prenosljivosti spretnosti) - 13243/26, ki se glasi:

Republika Slovenija načeloma podpira cilj predloga, da se z interoperabilnimi in preverljivimi digitalnimi dokazili izboljšajo preglednost, primerljivost, zaupanje in prenosljivost kvalifikacij, spretnosti in učnih dosežkov ter zmanjšajo administrativne ovire pri čezmejni mobilnosti.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Ozadje

Evropska komisija je 15. 9. objavila sveženj o pravični delovni mobilnosti, da bi zagotovila jasne socialne pravice za vse v EU, ne glede na kraj bivanja in dela. Sveženj bi delavcem omogočil, da dokažejo in uveljavljajo svoje pravice iz socialne varnosti in zdravstvenega zavarovanja in da se njihove kvalifikacije razumejo povsod v EU in uradno priznajo tam, kjer je poklic reguliran. V bistvu svežnja je notranji trg EU, kjer je še vedno veliko izzivov - ovir za več delovne mobilnosti, priznavanje kvalifikacij in podobno.

Sveženj vključuje Sporočilo o pravični delovni mobilnosti in pet zakonodajnih predlogov, trije od tega predstavljajo t.i. Pobudo za prenosljivost spretnosti:

- predlog Uredbe o uvedbi evropske izkaznice socialnega zavarovanja (ESPASS),

- predlog Uredbe o okrepitvi Evropskega organa za delo,

- predlog Uredbe o prenosljivosti kvalifikacij in spretnosti - Akt o prenosljivosti spretnosti - del Pobude o prenosljivosti spretnosti,

- predlog Direktive o spremembi direktive o poklicnih kvalifikacijah - del Pobude o prenosljivosti spretnosti in

- predlog Direktive o kvalifikacijah državljanov tretjih držav - del Pobude o prenosljivosti spretnosti.

Pobuda o prenosljivosti spretnosti, katere del je tudi predlog Uredbe Evropskega parlamenta in Sveta o prenosljivosti kvalifikacij in spretnosti, je del Sklepov Evropskega sveta iz marca 2026, ki pozivajo k spodbujanju prostega pretoka delavcev z izboljšanjem medsebojnega priznavanja poklicnih kvalifikacij ter okrepitvijo prenosljivosti kvalifikacij in spretnosti prek nacionalnih meja, med drugim z digitalizacijo in medsebojno povezljivostjo«.

Zadevni predlog (tudi Akt o prenosljivosti spretnosti) je tudi del medinstitucionalnega dogovora med Svetom, Evropskim parlamentom (EP) in in Evropsko komisijo (EK) za zmanjšanje administrativnih breme na notranjem trgu na podlagi načrta »«Ena Evropa, en trg«.

Namen predloga Uredbe EP in Sveta  o prenosljivosti kvalifikacij in spretnosti je olajšati prost pretok delavcev znotraj EU z zagotavljanjem zanesljivih, primerljivih in digitalno preverljivih informacij o kvalifikacijah, pridobljenih v različnih državah članicah. EK poudarja, da predlog ne posega v vsebino kvalifikacij, izobraževalnih programov ali nacionalnih sistemov izobraževanja in usposabljanja, temveč se osredotoča na njihovo digitalno predstavitev, primerljivost, preverljivost in prenosljivost v okviru čezmejne delovne mobilnosti. Predlog tako nadgrajuje obstoječe evropske instrumente, kot so Evropski okvir kvalifikacij (EOK), nacionalna ogrodja kvalifikacij (NOK), mikrodokazila, platforma Europass in evropska denarnica za digitalno identiteto (»EUDI Wallet«).

EK je v oceni učinka ugotovila, da pomembne ovire za čezmejno mobilnost predstavljajo težave pri razumevanju kvalifikacij iz drugih držav članic, preverjanju njihove verodostojnosti in primerjanju različnih nacionalnih sistemov. Po podatkih ocene učinka ima 59 % delodajalcev težave pri preverjanju verodostojnosti kvalifikacij. Predlog želi te ovire zmanjšati z vzpostavitvijo skupnega evropskega okvira za digitalno izdajanje, shranjevanje, uporabo in preverjanje kvalifikacij.

Osrednji element predloga je uvedba digitalnih potrdil o kvalifikacijah (»Digital Qualification Attestations«), ki bodo predstavljala elektronska, interoperabilna in preverljiva dokazila o že pridobljenih kvalifikacijah. Potrdila bodo shranjena v evropski denarnici za digitalno identiteto (»EUDI Wallet«) in bodo imela enako dokazno vrednost kot tradicionalna papirna dokazila. Posameznik bo lahko svojo kvalifikacijo digitalno delil z delodajalcem ali pristojnim organom v drugi državi članici, ta pa bo lahko preveril identiteto imetnika, izdajatelja, pristojni organ za podelitev kvalifikacije ter veljavnost samega potrdila. Sistem bo omogočal tudi preverjanje, ali je bilo potrdilo naknadno spremenjeno, preklicano ali začasno odvzeto.

Predlog se osredotoča predvsem na kvalifikacije, vključene v NOK in umeščene na ravni 2 do 8 EOK. Poleg prihodnjih kvalifikacij zajema tudi kvalifikacije, pridobljene v preteklosti, in sicer razlikuje med kvalifikacijami, pridobljenimi po začetku uporabe akta, kvalifikacijami iz zadnjih desetih let ter kvalifikacijami, pridobljenimi med desetimi in petinštiridesetimi leti pred začetkom uporabe. Za slednje bodo vzpostavljeni posebni postopki za pridobivanje in preverjanje dokazil, povezani tudi z evropskim sistemom za čezmejno izmenjavo dokazil. 

Pomemben del predloga predstavlja tudi vzpostavitev oziroma nadgradnja registrov kvalifikacij. Države članice bodo morale prek platforme Europass zagotavljati primerljive informacije o kvalifikacijah, organih za njihovo podeljevanje in akreditacijah. Podatki bodo dostopni v interoperabilni obliki in bodo temeljili na skupnih evropskih podatkovnih standardih. Za opis kvalifikacij in spretnosti naj bi se v največji možni meri uporabljala terminologija evropske klasifikacije spretnosti, kompetenc in poklicev (ESCO). Poleg tega bo razvito tudi digitalno orodje za primerjavo kvalifikacij, ki bo uporabnikom omogočalo lažje razumevanje in primerjanje kvalifikacij iz različnih držav članic. 

Za države članice bo izvajanje uredbe pomenilo predvsem vzpostavitev sistemov za izdajo digitalnih potrdil, določitev pristojnih izdajateljev, vzpostavitev oziroma nadgradnjo nacionalnih registrov kvalifikacij ter njihovo povezavo z evropskimi sistemi. Zagotoviti bodo morale dostop do podatkov o kvalifikacijah, pristojnih organih in akreditacijah ter omogočiti preverjanje veljavnosti in pristnosti digitalnih potrdil. Predlog državam članicam pušča precejšnjo prožnost pri organizaciji nacionalnih rešitev in določitvi pristojnih organov, saj želi upoštevati razlike med nacionalnimi sistemi izobraževanja in zagotavljanja kakovosti. 

Pravna podlaga predloga je člen 46 Pogodbe o delovanju EU, ki omogoča sprejem ukrepov za uresničevanje prostega gibanja delavcev. EK ob tem poudarja, da predlog ne harmonizira izobraževalnih sistemov držav članic in ne posega v njihove pristojnosti glede organizacije izobraževanja ali določanja vsebin kvalifikacij. Namen predloga je izključno ustvariti skupni okvir za digitalno predstavitev in prenosljivost kvalifikacij, ki bo podpiral delovanje notranjega trga dela. 

Ocena učinka kaže, da bodo stroški izvajanja za države članice precejšnji. EK ocenjuje, da bodo skupni stroški izvajanja izbrane rešitve v desetletnem obdobju znašali med 1,04 in 1,28 milijarde evrov, pri čemer bo skoraj celotno finančno breme nosila nacionalna raven. Neposredno merljive koristi, povezane predvsem z lažjim prostim pretokom delavcev, so ocenjene med 164 in 336 milijoni evrov. EK poudarja, da te ocene ne vključujejo širših družbenih in gospodarskih učinkov, kot so učinkovitejše delovanje trgov dela, boljše priznavanje kvalifikacij, hitrejše zaposlovanje in koristi za sisteme izobraževanja ter usposabljanja. Prav tako meni, da bi države članice določene stroške digitalizacije kvalifikacij nosile tudi brez skupnega evropskega ukrepanja, saj digitalna preobrazba področja že poteka.

Predvidena je postopna uvedba novih pravil. V osemnajstih mesecih po začetku veljavnosti uredbe bo EK sprejela izvedbene akte, ki bodo določili tehnične specifikacije in skupne standarde. V tridesetih mesecih bodo morale države članice posredovati vse potrebne podatke o kvalifikacijah, pristojnih organih in akreditacijah. Glavne obveznosti glede izdajanja in preverjanja digitalnih potrdil se bodo začele uporabljati po šestintridesetih mesecih. Po štirih letih se bo začelo redno poročanje držav članic o izvajanju uredbe, po petih letih pa bo EK pripravila celovito oceno izvajanja in o rezultatih poročala EP in Svetu Skladno z načrtom »Ena Evropa, en trg« je sprejeti zadevni Akt v 3. četrtletju 2027.

Predlog Uredbe tako predstavlja pomemben korak k vzpostavitvi enotnega evropskega prostora kvalifikacij, v katerem bodo kvalifikacije lažje razumljive, digitalno preverljive in uporabne po vsej EU. Njegov glavni cilj je zmanjšati administrativne ovire za delavce, delodajalce in javne organe ter s tem prispevati k učinkovitejšemu delovanju evropskega trga dela in večji mobilnosti delavcev znotraj EU.

Stališče Republike Slovenije

Slovenija načeloma podpira cilj predloga, da se z interoperabilnimi in preverljivimi digitalnimi dokazili izboljšajo preglednost, primerljivost, zaupanje in prenosljivost kvalifikacij, spretnosti in učnih dosežkov ter zmanjšajo administrativne ovire pri čezmejni mobilnosti. Predlog lahko pomembno prispeva k boljši dostopnosti do transparentnih in zanesljivih informacij o kvalifikacijah, preprečevanju ponarejanja listin, učinkovitejšemu preverjanju kvalifikacij ter lažjemu razumevanju kvalifikacij, pridobljenih v drugih državah članicah. Digitalizacijo registrov kvalifikacij in evidenc o izdanih listinah prepoznavamo kot koristen razvoj, ki lahko posameznikom, delodajalcem in pristojnim ustanovam olajša dostop do zanesljivih podatkov. Na tak način predlog Uredbe pomembno prispeva k uresničevanju Evropskega izobraževalnega prostora, Unije spretnosti ter ciljev vseživljenjskega učenja. 

Hkrati bi morala Uredba jasno spoštovati pristojnosti držav članic na področju izobraževanja, institucionalno avtonomijo visokošolskih zavodov ter njihove pristojnosti pri odločanju o vpisu, priznavanju obdobij študija, kreditnih točk in predhodno pridobljene izobrazbe. Na področju izobraževanja odraslih in vseživljenjskega učenja je že vzpostavljen razmeroma celovit sistem, ki vključuje Slovensko ogrodje kvalifikacij (SOK), povezano z Evropskim ogrodjem kvalifikacij (EOK), sistem nacionalnih poklicnih kvalifikacij (NPK), postopke ugotavljanja in vrednotenja neformalno in priložnostno pridobljenega znanja, razvit sistem javnoveljavnih programov izobraževanja odraslih, registre in evidence kvalifikacij ter druge podporne mehanizme za priznavanje kompetenc. Primerljivost kvalifikacij in njihova uvrstitev na isto raven EOK ne pomenita njihove vsebinske enakovrednosti. Prav tako ne smeta ustvarjati avtomatične pravice do akademskega ali poklicnega priznanja, dostopa do nadaljnjega študija, vstopa na trg dela ali opravljanja reguliranega poklica. To razlikovanje bi moralo biti dovolj jasno izraženo v normativnem delu Uredbe in ustrezno upoštevano pri zasnovi in prikazu rezultatov primerjalnega orodja Europass. Z vidika SOK-EOK je nujna tudi jasna razdelitev nalog med upravljavce registrov kvalifikacij, upravljavce evidenc o pridobljenih kvalifikacijah in izdajatelje digitalnih dokazil. Nove obveznosti morajo spremljati ustrezna pooblastila, kadrovske zmogljivosti in financiranje. Podpora digitalizaciji mora zato vključevati tudi realne pogoje, v katerih jo bodo pristojne ustanove lahko kakovostno in varno izvedle.

Izvedbeni okvir mora biti skladen z že vzpostavljenimi evropskimi pobudami in tehničnimi rešitvami, predvsem z enotnim digitalnim portalom (Single Digital Gateway – SDG), vzpostavljenim z Uredbo (EU) 2018/1724, »European Digital Credentials for Learning«, »European Learning Model«, Europass orodje, evropsko denarniceo za digitalno identiteto, ki se vzpostavlja z novelo Uredbe (EU) 910/2014 (»EUDI Wallet«) ter, kjer je relevantno, načrtovanim ekosistemom »ESCI+«. Jasno je treba predstaviti njihovo medsebojno arhitekturo in pojasniti, katere obstoječe rešitve se bodo ohranile, nadgradile ali nadomestile. 

Predlog Uredbe tudi spreminja Uredbo (EU) 2018/1724 o vzpostavitvi enotnega digitalnega portala (SDG) v delu, ki se nanaša na preverjanje, primerjavo in priznavanje kvalifikacij. Pozdravljamo predlagano dopolnitev Priloge II uredbe SDG z novim postopkom za vložitev zahteve za pridobitev dokazila o kvalifikaciji za namen izdaje digitalnega potrdila o kvalifikaciji.

Ob tem opozarjamo, da bi bilo treba v predlogu jasneje opredeliti razmerje med zahtevami 14. člena Uredbe SDG glede čezmejne avtomatizirane izmenjave dokazil prek tehničnega sistema po načelu »samo enkrat« (OOTS) in določbami predloga, ki urejajo izdajo digitalnih potrdil o kvalifikacijah v evropsko denarnico za digitalno identiteto v skladu z Uredbe (EU) 910/2014. Zlasti bi bilo treba pojasniti, kako se bo OOTS uporabljal pri pridobivanju oziroma preverjanju dokazil, potrebnih za izdajo digitalnih potrdil, ter zagotoviti ustrezno povezljivost obeh sistemov in preprečiti podvajanje postopkov.

V predlagani zakonodaji tudi ni predvidena evropska poslovna denarnica, ki bo lahko pomembno vplivala na postopke pridobivanja in uporabe kvalifikacij. 

Pri tehnični izvedbi je treba, kjer je relevantno, zagotoviti tudi povezljivost z ekosistemom ESCI+, ob jasnem razlikovanju med operativnimi podatki o mobilnosti, dokazili o posameznih učnih dosežkih in uradnimi dokazili o kvalifikacijah.

Pri uporabi klasifikacije ESCO je treba upoštevati, da gre predvsem za evropsko klasifikacijo spretnosti, kompetenc in poklicev, namenjeno preglednosti in povezovanju s trgom dela. ESCO zato ne sme nadomestiti učnih izidov, kot so opredeljeni v študijskih programih, nacionalnem ogrodju kvalifikacij in okviru kvalifikacij evropskega visokošolskega prostora, niti povzročiti obveznosti, da visokošolski zavodi svoje programe ali učne izide prilagajajo terminologiji ESCO, temveč bi ESCO terminologija morala slediti učnim izidom akreditiranih študijskih programov. Povezovanje učnih izidov z ESCO bi moralo biti dopolnilno in se uporabljati le, kadar je vsebinsko ustrezno in izvedljivo. Posebno pozornost je treba nameniti kvalifikacijam in učnim izidom, ki niso neposredno povezani s konkretnimi poklici, interdisciplinarnim področjem, raziskovalnim in umetniškim kvalifikacijam ter tveganju pretirane poenostavitve kompleksnih visokošolskih kvalifikacij. Prav tako je treba oceniti administrativne obremenitve in odgovornost za redno posodabljanje povezav z dinamično klasifikacijo ESCO. Pri vsem tem je potrebno tudi upoštevati izsledke različnih pilotnih projektov, ki so raziskovali možnost primerjave ESCO opisnikov ter učnih izidov kvalifikacij na različnih ravneh. Slovenija je že sodelovala pri pilotnih projektih od leta 2019, kjer je bila ugotovljena težavna primerjava ESCO spretnosti z učnimi izidi kvalifikacij na višjih ravneh. 

Vključitev ocen in drugih podrobnih podatkov o študijskih dosežkih v digitalno dokazilo o kvalifikaciji bi morala biti omejena na podatke, ki so nujni za namen uredbe, oziroma omogočena le na izrecno zahtevo imetnika in ob zagotovitvi selektivnega razkritja, saj ti podatki praviloma niso potrebni za preverjanje obstoja, pristnosti ali ravni kvalifikacije.

Slovenija meni, da je treba dodatno preveriti sorazmernost obveznosti glede vključitve vseh kvalifikacij v nacionalna ogrodja kvalifikacij, obravnave mikrodokazil, digitalizacije kvalifikacij za obdobje do 45 let ter obsega zahtevanih podatkov. Zahteve morajo upoštevati različne nacionalne sisteme akreditacije in zagotavljanja kakovosti, razpoložljivost in zanesljivost zgodovinskih podatkov ter stroške za pristojne organe in visokošolske zavode. Zlasti vključevanje mikrodokazil v nacionalna ogrodja bi moralo ostati vezano na nacionalno ureditev, jasna merila kakovosti in odločitev države članice, saj mikrodokazila niso nujno kvalifikacije v enakem pomenu kot javno veljavne visokošolske diplome.

Ob tem opozarjamo na razmerje med cilji predloga in bremenom njegove izvedbe. Predlog je prvenstveno namenjen odpravljanju administrativnih ovir pri mobilnosti delavcev in zaposlovanju, pomemben del organizacijskih, tehničnih, kadrovskih in finančnih obveznosti pa nalaga ustanovam na področju izobraževanja in usposabljanja. Po oceni Slovenije obseg teh obveznosti v predlaganih rokih in oceni stroškov ni zadostno upoštevan.

Vzpostavitev evropske denarnice za digitalno identiteto sama po sebi še ne zagotavlja infrastrukture za izvajanje uredbe. Poleg možnosti, da posameznik dokazilo prejme in uporablja, je treba zagotoviti tudi celotno okolje za njegovo izdajo, preverjanje in upravljanje. Brezplačnost za posameznika ne pomeni, da stroški ne nastajajo izdajateljem in upravljavcem sistemov. Pred izvedbo je zato treba jasno opredeliti pogoje vključitve izdajateljev, morebitne postopke preverjanja oziroma pridobivanja ustreznega statusa, potrebno testiranje ter stroške uporabe in vzdrževanja evropskih ali nacionalnih tehničnih rešitev. Brezplačna izdaja digitalnega dokazila za imetnika ne sme povzročiti nesorazmernih ali nekritih finančnih in administrativnih obremenitev za visokošolske zavode in druge podeljevalce kvalifikacij. Pred sprejetjem uredbe je treba jasneje opredeliti razdelitev odgovornosti in stroškov med državami članicami, pristojne javne organe, podeljevalce kvalifikacij, izdajatelje ter ponudnike storitev zaupanja. Izvedbeni okvir bi moral omogočiti uporabo skupnih oziroma centraliziranih nacionalnih rešitev ter zagotoviti ustrezno finančno in tehnično podporo za njihovo vzpostavitev in vzdrževanje.

Ocenjujemo, da obstoječi registri, evidence in potencialni izdajatelji digitalnih dokazil v Sloveniji niso pripravljeni na tako hiter prehod. Register kvalifikacij vsebuje podatke o kvalifikacijah, za izdajo digitalnega dokazila posamezniku pa so potrebni tudi zanesljivi podatki o njegovi pridobljeni kvalifikaciji in upravičenju ustanove, ki jo je podelila. To zahteva povezovanje različnih evidenc, preverjanje kakovosti podatkov ter jasno določitev odgovornosti. Predlagani dvotedenski rok za izdajo digitalnega dokazila za starejše kvalifikacije je lahko nerealen, zlasti kadar so podatki shranjeni samo v fizičnih arhivih, ko je visokošolski zavod prenehal obstajati ali se je preoblikoval oziroma kadar je treba preveriti pravno nasledstvo, veljavnost programa ali pristnost listine. Za takšne primere bi bilo primernejše določiti daljši oziroma bolj realističen rok, skupaj z možnostjo podaljšanja v ustrezno utemeljenih primerih. Uredba bi morala dopuščati tudi izjeme, kadar digitalnega dokazila zaradi pomanjkanja zanesljivih podatkov objektivno ni mogoče izdati.

Predlagamo daljše izvedbene roke in postopno uvajanje obveznosti, ki bo upoštevalo dejansko pripravljenost nacionalnih sistemov in različnih skupin izdajateljev. Roki morajo omogočati prilagoditve po tem, ko bodo na voljo dokončne tehnične specifikacije, delujoče skupne rešitve in jasno določeni pogoji za izdajatelje. Oceno finančnih posledic je treba dopolniti v sodelovanju z državami članicami ter zagotoviti namenska sredstva za vzpostavitev in dolgoročno delovanje sistemov.

Zagotoviti je treba tudi ustrezno prehodno obdobje, ki bo državam članicam, pristojnim organom in izdajateljem kvalifikacij omogočilo pravočasno prilagoditev nacionalnih sistemov. Slovenija zato meni, da bi se morale obveznosti iz uredbe začeti uporabljati najprej 36 mesecev po sprejetju vseh potrebnih izvedbenih aktov in zagotovitvi delujočih referenčnih rešitev, pri čemer bi bilo treba omogočiti daljše roke za posamezne obveznosti, kadar je to utemeljeno z njihovo tehnično zahtevnostjo ali obsegom potrebnih prilagoditev.

Pri oceni stroškov je treba poleg začetnega razvoja upoštevati tudi urejanje in digitalizacijo starejših podatkov, povezovanje evidenc, usposabljanje zaposlenih, podporo uporabnikom ter stalno zagotavljanje kakovosti in delovanja sistemov. Izvajanje uredbe bo zagotovo zahtevalo dodatna vlaganja v informacijsko infrastrukturo, digitalne storitve ter razvoj administrativnih zmogljivosti. Finančne posledice akta ne smejo nesorazmerno obremeniti držav članic, zagotovljeni morajo biti ustrezni evropski finančni viri za vzpostavitev in izvajanje sistema. Posebno pozornost je treba nameniti manjšim izvajalcem izobraževanja odraslih. Predvidena morajo biti tudi ustrezna prehodna obdobja za implementacijo novih zahtev. Pričakujemo podrobnejšo predstavitev ocene učinkov uredbe, zlasti glede stroškov prilagoditve nacionalnih sistemov.

Razsežnost potrebnih vlaganj ponazarja visoka ocena prenove portala in registra SOK. Ta zajema tehnološko uskladitev z evropskim podatkovnim modelom za učenje (ELM – European Learning Model«) ter omogočanje izdaje digitalnih dokazil le za dodatne kvalifikacije, ki se vodijo na portalu SOK. Ne zajema prilagoditev drugih izdajateljev spričeval, diplom in certifikatov NPK ter njihovih evidenc. Na podlagi navedenega ocenjujemo, da je desetletna ocena stroškov EK za Slovenijo občutno prenizka. Za nove naloge v okviru našega delovanja trenutno nimamo zagotovljenih dodatnih virov. Njihove izvedbe zato ni mogoče načrtovati ob predpostavki, da jih bodo ustanove financirale iz obstoječih sredstev in izvajale z obstoječim številom zaposlenih. Ob omejenih proračunskih možnostih je treba vire določiti pred začetkom izvajanja novih obveznosti.

Posebno pozornost zahtevata varstvo osebnih podatkov in kibernetska varnost. Povezovanje evidenc o pridobljenih kvalifikacijah povečuje posledice morebitnih zlorab, zato bodo potrebni vzpostavitev varnega sistema izmenjave podatkov o kvalifikacijah, ustrezna zaščita, redno varnostno preverjanje in sredstva za odzivanje na incidente. Pri nadaljnji obravnavi predloga bo treba zagotoviti popolno skladnost z veljavno evropsko in nacionalno zakonodajo s področja varstva osebnih podatkov, visoko raven kibernetske varnosti, jasna pravila glede odgovornosti za vnos, hrambo in posodabljanje podatkov, poln nadzor posameznika nad dostopom do njegovih kvalifikacijskih podatkov.

Pri pripravi delegiranih in izvedbenih aktov je treba zagotoviti ustrezno in pravočasno sodelovanje nacionalnih organov, pristojnih za visoko šolstvo, visokošolskih zavodov, organov za zagotavljanje kakovosti, nacionalnih koordinacijskih točk za ogrodja kvalifikacij ter mrež ENIC-NARIC. 

Evropski okvir naj spodbuja celosten in enakovreden pristop k priznavanju znanja in spretnosti ne glede na način njihove pridobitve. Pomembno je, da se pri izvajanju uredbe ustrezno upoštevajo in vrednotijo učni dosežki, pridobljeni v formalnem izobraževanju, v neformalnem izobraževanju, s priložnostnim učenjem, prek nacionalnih poklicnih kvalifikacij, z mikrodokazili ter v programih nadaljnjega strokovnega usposabljanja.

Slovenski sistem izobraževanja odraslih je zasnovan širše od pridobivanja kvalifikacij. Zakon o izobraževanju odraslih (ZIO-1) razlikuje med javnoveljavnimi izobraževalnimi programi za odrasle, po katerih se ne pridobi javnoveljavna izobrazba, poklicna ali dodatna kvalifikacija, ter neformalnimi izobraževalnimi programi za odrasle. Javnoveljavni programi so posebej pomembni z vidika predloga Uredbe, ker vključujejo opredeljene učne cilje, načine preverjanja znanja in pogoje za dokončanje programa, uspešen zaključek pa se dokazuje s potrdilom o usposabljanju, ki je javna listina, s prilogo s popisom pridobljenih znanj in veščin. Neformalni programi prav tako predstavljajo pomemben del javnega interesa v izobraževanju odraslih, zlasti na področjih temeljnih zmožnosti, splošne izobraženosti, aktivnega državljanstva, skupnostnega učenja in drugih področij, vendar niso del kvalifikacijskega sistema. 

Ključno vprašanje je zato, kako bodo v okviru predloga Uredbe postala vidna in prenosljiva znanja in spretnosti, pridobljena zunaj sistema kvalifikacij. To je posebej relevantno za javnoveljavne programe, kjer že obstajajo formalno opredeljeni in preverjeni učni izidi ter javna listina z njihovim popisom, pa tudi za neformalne programe, ki predstavljajo pomemben del javnega interesa po Resoluciji o Nacionalnem programu izobraževanja odraslih v Republiki Sloveniji (ReNPIO). ReNPIO namreč splošno neformalno izobraževanje odraslih opredeljuje kot prvo prednostno področje in vanj vključuje tako javnoveljavne programe, po katerih se ne pridobi izobrazba, kot neformalne izobraževalne programe. Predlog Komisije deklarira prenosljivost kvalifikacij in spretnosti, vendar so njegovi osrednji zavezujoči mehanizmi večinoma vezani na kvalifikacije, vključene v Nacionalni okvir kvalifikacij (NQF), digitalnimi potrdili o kvalifikacijah in povezavo z Evropskim okvirom kvalifikacij (EQF). Zato v sedanjem besedilu ni dovolj jasno, ali in prek katerega mehanizma bi lahko postala prenosljiva tudi formalno dokumentirana znanja in spretnosti iz javnoveljavnih programov ter validirani učni izidi iz drugih oblik neformalnega izobraževanja odraslih, ki ne vodijo do kvalifikacije. 

Posledice za proračun

Obsega v tej fazi ni mogoče natančno oceniti.
Vpliv na gospodarstvo

Da, saj je namen predloga Uredbe EP in Sveta  o prenosljivosti kvalifikacij in spretnosti je olajšati prost pretok delavcev znotraj EU z zagotavljanjem zanesljivih, primerljivih in digitalno preverljivih informacij o kvalifikacijah, pridobljenih v različnih državah članicah.
Vpliv na javno upravo

DA, z vidika ustrezne implementacije.
Vpliv na okolje

Obsega v tej fazi ni mogoče natančno oceniti.

